同堯民游靈源廟廖獻臣置酒用馬陵二字賦詩二首  其二
作者：黄庭堅
朝代：宋

paragraphs: 洪河壯觀遊，太府佳友朋。
春色挽我出，東風如引繩。
昏昏版築氣，王事始繁興。
大堤如連山，小堤如岡陵。
增卑更培薄，萬杵何登登。
憶昨河失道，平原魚可罾。
田萊人未復，瘡大國方懲。
忽念耒耜閒，爲民保丘塍。
百縣伐鼛出，夜半廢曲肱。
吾儕愧祿廩，游衍事鞍乘。
晁子漢公孫，新去司馬丞。
出幹大農部，才術見嗟稱。
我坐廣文舍，七年讀書燈。
結髮入場屋，肯謂河難憑。
爾來觸事短，癡甚霜前蠅。
世味極淡薄，不了人愛憎。
惟得一巵酒，尚能別淄澠。
所以對樽俎，未曾聞斗升。
酌我良已多，狂言恐侵陵。
暮雲吞落日，歸鳥求其朋。
冷官僕馬瘦，及門鼓騰騰。